Document ID: 32005D0234

KOMISJONI OTSUS,
14. märts 2005,
millega muudetakse nõukogu otsuse 79/542/EMÜ II lisa Argentinast pärit värske liha impordi suhtes
(teatavaks tehtud numbri K(2005) 602 all)
(EMPs kohaldatav tekst)
(2005/234/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ (tervishoiu ja veterinaarkontrolli probleemide kohta veiste, lammaste, kitsede ja sigade ning värske liha ja lihatoodete impordil kolmandatest riikidest), (1) eriti selle artikli 3 lõike 1 teist lõiku ning artikli 16 lõiget 1,
võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (2) eriti selle artikli 8 lõikeid 1 ja 4,
ning arvestades järgmist
(1)
Nõukogu 21. detsembri 1979. aasta otsuse 79/542/EMÜ (millega koostatakse loetelu kolmandatest riikidest või nende osadest ning sätestatakse loomatervishoiu- ja tervisekaitsenõuded ning veterinaarsertifitseerimise tingimused teatavate elusloomade ja nende värske liha importimisel ühendusse) (3) II lisa 1. osas on sätestatud selliste kolmandate riikide või nende osade loetelu, millest liikmesriigid võivad importida teatavaid elusloomi ja nende värsket liha.
(2)
Pärast suu- ja sõrataudi puhkemist Argentina põhjaosas Salta provintsis Paraguay piiri lähedal 2003. aasta septembris muudeti komisjoni 10. juuni 1993. aasta otsust 93/402/EMÜ (loomatervishoiu nõuete ja veterinaarsertifikaatide kohta värske liha impordil Lõuna-Ameerika riikidest (4)) otsustega 2003/658/EÜ (5) ja 2003/758/EÜ, (6) et peatada Argentina Salta, Jujuy, Chaco ja Formosa provintsidest pärit konditustatud ja laagerdunud veiseliha import. Otsus 93/402/EMÜ tunnistati kehtetuks otsusega 2004/212/EÜ (7) ning selle sätted inkorporeeriti otsusesse 79/542/EMÜ.
(3)
Puhangust on möödas rohkem kui 12 kuud ja uusi puhanguid ei ole Argentina territooriumil tuvastatud. 2004. aastal toiminud inspekteerimiskäigud on näidanud, et Argentina olukord seoses loomatervishoiu ja tervisekaitsega on paranenud.
(4)
Komisjon palus Argentinat kehtestada piki Boliivia ja Paraguay piiri kulgev puhvervöönd, et vältida suu- ja sõrataudi taaspuhkemist. Argentina tegi ettepaneku kehtestada piiridel kõnealuste riikidega 25 kilomeetri laiune puhvervöönd. Komisjonile on esitatud üksikasjalikud kaardid ja teave, mis käsitleb eelkõige puhvervööndis kehtivaid tõrjemeetmeid. Tuleks keelata suu- ja sõrataudile vastuvõtlike liikide värske liha import puhvervööndist ühendusse.
(5)
Seetõttu on asjakohane taastada konditustatud ja laagerdunud värske veiseliha import Argentina Salta, Jujuy, Chaco ja Formosa provintsidest, välja arvatud puhvervööndist.
(6)
Otsust 79/542/EMÜ on muudetud otsusega 2004/212/EÜ muuhulgas selleks, et jätta lihatooted välja otsuse reguleerimisalast. Seetõttu on asjakohane jätta artiklist 1 välja ekslik osutamine lihatoodetele.
(7)
Otsuse 79/542/EMÜ II lisa 1. osa artiklit 1 tuleks vastavalt muuta.
(8)
Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 79/542/EMÜ artiklist 1 jäetakse välja sõnad “ja lihatoodete”.
Artikkel 2
Otsuse 79/542/EMÜ II lisa 1. osa asendatakse käesoleva otsuse lisaga.
Artikkel 3
Käesolevat otsust kohaldatakse alates 18. märtsist 2005.
Artikkel 4
Käesolev otsus on adresseeritud liikmesriikidele.
Brüssel, 14. märts 2005

Labels: 3
17
18
6